Yüz yumurta
Nəql edirlər ki, Cənub Ölkəsinin birinci kralının adı Zıonq
Vıonq idi. Onun arvadı Çin göllərindən birinin hökmdarı Txan
Lonqun qızı idi. Gözəl, güclü Şunq Lam atasının ölümündən
sonra taxt-taca sahib oldu və Lak Lok Kuan adı ilə şahlıq eləməyə
başladı. Gənc kral səma pərisi De Layın qızı Ay Koya vuruldu.
Ailə həyatının birinci ilinin tamamında Ay Ko içində yüz
yumurta olan torba doğdu, bu yumurtalardan yüz boylu-buxunlu
və gözəl oğlan çıxdı.

Bir dəfə kral Ay Koya dedi:

– Mən əjdahadan törəmişəm, əvvəllər dənizdə yaşamışam,
sən isə səma pərisindən törəmisən və göylərdə yaşamısan. Biz
əbədilik bir yerdə ola bilmərik. Gəldiyimiz yerlərə qayıtmalıyıq.

Kral sözünü deyib qurtardı, oğlanlarının əllisini sayıb ayırdı
və onları da götürüb dənizə sarı yollandı. Arvadı Ay Ko isə qalan
əlli oğlu ilə dağlara sarı üz tutdu. Onların yolları beləcə ayrıldı.
Kralın oğlanları müxtəlif yerlərdə məskən saldılar və yerli tayfalara
başçılıq elədilər.

Anaları ilə gedən əlli oğulun ən böyüyü Cənub Ölkəsindəki
bütün tayfaların kralı seçildi və Birinci Xunq Vıonq adı ilə uzun
müddət onlara başçılıq elədi.

Vyetnam nağılları